google/wiki40b huggingface dataset:
Juristforeningen (Universitetet i Oslo)

Juristforeningen er en studentforening ved Det juridiske fakultet ved Universitetet i Oslo. Foreningen ble grunnlagt i 1908 som en fagforening for unge jurister og studenter, men gikk på 1920-tallet over til å bli en ren studentforening. Foreningen organiserer størstedelen av det sosiale tilbudet ved lærestedet gjennom sine understyrer. Foreningen avholder annethvert år en humanitæraksjon, HumAk, og annethvert år en egen festival, Justivalen. Foreningen har egen Cabaret, og har siden 1936 utgitt eget tidsskrift, Stud.Jur.. I tillegg arrangeres Nordisk Uke, ball én gang i året og jevnlige fester og forelesninger.
Formann av foreningen for 2019 er Fredrik Agdestein.

Organisasjon

Juristforeningen er bygget opp etter følgende organisasjonsmodell:
Eneveldig over alle i Juristforeningen står Hennes Majestet den Gulblakke Hoppe. HMGB er Juristforeningens symbolske leder.
Under HMGH, og som hennes stedfortreder, står Storebror/Storesøster. Selv om Storebror/Storesøster er overordnet de andre organer og kan utøve den myndighet som er tillagt ham/henne forestår han/hun i praksis stort sett det seremonielle i forbindelse med Juristforeningens tradisjoner. Vervet som Storesøster innehas siden 2013 av professor dr.juris Trine-Lise Wilhelmsen.
Under Storebror/Storesøster sorterer Juristforeningens Generalforsamling. Denne holdes to ganger i året, som regel siste fredag i hhv. april og oktober. Generalforsamlingen er i praksis det øverste organ og er kun underlagt Juristforeningens lover, som de også kan forandre med 2/3-flertall. Enthvert medlem av Juristforeningen har møte- og stemmerett på generalforsamlingen.
Under Generalforsamlingen står Foreningsstyret som kontrollerer og gir retningslinjer for den daglige drift. Hovedstyret ledes av Juristforeningens formann og viseformann og består ellers fem tillitsvalgte og én vara. 
Juristforeningen består av følgende understyrer: Clubstyret, Fagstyret, Stud.Jur. Hyttestyret, Justivalen, Hum.Ak, JVL, Cabaret Intime, Arbeidslivsdagene, Chorus Mixtus og Glædeskoret Ju§titia.
I tillegg finnes en rekke mindre arrangementer og støttefunksjoner som ikke utgjør egne styrer, som for eksempel et årlig ball i uke 41.
Gråstein

Gråstein er en ikkefaglig betegnelse brukt om steiner med grå overflatefarge. Som regel refererer betegnelsen til gneis og granitt, men lav som gror på steinoverflater kan gi stein grå farge, og i forlengelse kan dermed gråstein brukes om alle bergarter.
Tengrisme

Tengrisme (også skrevet Tengriisme), er en sentralasiatisk religion. Det som kjennetegner tengrisme er at det er en blanding av sjamanisme, animisme, totemisme, og både polyteisme og monoteisme, samt forfedrekult. Historisk sett var tengrisme den dominerende religionen blant tyrkiske og mongolske folkeslag, samt ungarere, xiongnuere og hunerne. Religionen var statsreligion for seks tidligere tyrkiske stater: Göktürk-khaganatet, Avar-khanatet, Det vesttyrkiske khaganatet, Det storbulgarske riket, Det første bulgarske riket og Khazarriket. I Irk Bitig er Tengri nevnt som «Türük Tängrisi» («Tyrkernes gud»).
Etter Sovjetunionens fall har en gjenopplivning og vekkelse av religionen skjedd, og tengrisme har blitt støttet av mange intellektuelle sirkler innad i forskjellige tyrkiske nasjoner i Sentral-Asia, som Tatarstan, Burjatia, Kirgisistan og Kasakhstan, i årene etter Sovjetunionens fall.  Religionen er fortsatt aktivt utbredt, og undergår en organisert gjenopplivning i Sakha, Khakasia, Tuva, og andre tyrkiske nasjoner i Sibir. Burkhanisme er en bevegelse som stammer fra tengrisme, og er utbredt i Altaj.
«Khukh» og «Tengri» betyr «blå» og «himmel» på mongolsk, og moderne mongoler ber fortsatt til «Munkh Khukh Tengri» («Evige blå himmel»). Derfor blir Mongolia ofte poetisk referert til som «Den evige blå himmels land» (mongolsk: Munkh Khukh Tengriin Oron). I dagens Tyrkia er tengrisme også kjent som «Göktanrı dini» (Himmelgudreligion), med det tyrkiske «Gök» («himmel») og «Tanrı» («gud») omtrent det samme som det mongolske «khukh» («blå») og «Tengri» («himmel»), henholdsvis.
Svensk mesterskap i friidrett 2016

Svensk mesterskap i friidrett 2016 ble arrangert fra 26. til 28. august 2016, på Sollentunavallen i Sollentuna. Arrangør var Turebergs Friidrottsklubb.
Den store bølgen ved Kanagawa

Den store bølgen ved Kanagawa (japansk: 神奈川沖浪裏) er et tresnitt fremstilt av den japanske kunstneren Katsushika Hokusai. 
Verket ble publisert i 1832 som det første i Hokusais serie Trettiseks utsyn mot Fuji-fjellet, er det mest kjente i serien, og også muligens det mest berømte japanske kunstverket overhodet. Bildet viser en enorm bølge som truer båter nær det japanske prefekturet Kanagawa. I likhet med alle de andre bildene i serien vises fjellet Fuji-san (også kjent som Fujiyama). Kopier av bildet henger i flere museer verden over, blant annet i Metropolitan Museum of Art i New York og i Claude Monets hus i Frankrike.
Ordensråd

Ordensråd er betegnelsen på et utvalg som har til oppgave å vurdere kandidater for utnevnelse til en orden og ellers delta i administrasjonen av ordenen. I noen tilfeller kan ordensrådet fungere som et instrument for politisk kontroll over ordensutnevnelser, i andre tilfeller kan ordensrådet rekrutteres på en slik måte at det sikrer uavhengighet. I noen ordener rekrutteres ordensrådet fra ordensmedlemmenes reker. Kandidatene kan fremkomme gjennom nominasjonen åpen for publikum eller etter forslag fra en avgrenset krets av tjenestemenn, politikere eller andre. I noen tilfeller kan ordensrådet også ha rett til selv å nominere.
I Norge ble et ordensråd innført for St. Olavs Orden som følge av striden mellom kongemakten og regjeringen om ordensvesenet, og var opprinnelig et uttrykk for ønske om større politisk kontroll over ordensutnevnelser. Ordensrådet for St. Olavs Orden består av fem personer, oppnevnt av stormesteren etter innstilling fra hoffsjefen. Den Kongelige Norske Fortjenstorden har et ordensråd på tre personer: Hoffsjefen, protokollsjefen i Utenriksdepartementet og kansellisjefen i St. Olavs Orden.
Tåtten om Romund Halte

Tåtten om Romund Halte (Hrómundar þáttr halta) er en tått, en kort islendingesaga fra 1200-tallet. Historien foregår i Hrútafjörðr på 900-tallet og handler om Romund og hans venner i kamp med tyvaktige norske handelsmenn. 
En gruppe på tolv norske handelsmenn kommer til Hrútafjörðr, og oppfører seg uvennlig. Romund mistenker dem for å ha stjålet og slaktet fire hester, og reiser sak mot dem på tinget. De blir dømt og hevner seg ved å angripe Romunds gård. Romund feller seks av dem, men blir selv drept. Alle nordmennene dør, noen i striden og de siste i et forlis. Romunds sønn Hallstein overlever og kjemper siden sammen med kong Olav Tryggvason på «Ormen Lange».
Tætten er kjent fra Den større saga om Olav Tryggvason, slik denne gjengis i håndskriftet Flateyjarbók. Historien er også gjengitt i Landnåmabok, hvor det gjengis flere vers enn de tre som tåtten inneholder. Dette tyder på at den kjente versjonen av fortellingen er en forkortet versjon av en tapt lengre original. Oversatt til norsk av Bergsveinn Birgisson og Bernt Ø. Thorvaldsen i fembindsverket Islendingesagaene, 2014.
Emblemsfjellet

Emblemsfjellet er et turterreng på Uksenøya i Ålesund. Det går skiheis fra Spjelkavik opp til Blindheimsfjelletog sti derifra bort til Spjelkavikfjellet og Emblemsfjellet. Det går også bilvei opp fra Emblem. Høgnosa er markert på kart fra 1700 tallet. På Rambjøra vises kalkåra som strekker til øya Humla godt. Ursfjellet (561 moh.) og Meraftafjellet (576 moh.) er høgaste toppane på Uksenøya.
Storlandet

Storlandet er ei bygd i Gjemnes kommune på Nordmøre i Møre og Romsdal. Bygda ligger på nordsiden av Gjemnes-halvøya og strekker seg fra Høgset og fastlandsforbindelsen til Kristiansund (Krifast) i øst, til grensa til Eide kommune i vest.
Storlandet ligger mellom Kvernesfjorden og en fjellrekke med toppene Stokknoken (ca. 800 moh.), Storfjellet og Harstadfjellet (> 1000 moh.). I dalene og under toppene ligger det mindre fjellvann, og i de fleste av disse er det brukbart med aure. Sortavatnet er ett av fjellvannene.
Tidligere var Storlandet ei jordbruksbygd, men mange gårdsbruk er nå lagt ned eller forpaktet bort. Storlandet er i dag ei typisk pendlerbygd, der den yrkesaktive befolkning pendler ut av bygda, til Molde eller Kristiansund for å jobbe.
Selv om Storlandet ligger i Gjemnes kommune er det kortere vei til kommunesenteret i Eide kommune, enn til Batnfjordsøra, kommunesenteret i Gjemnes.
Tine Meierier avd Høgset var den største arbeidsplassen i bygda, men den ble vedtatt lagt ned av Tine sommeren 2012. I tillegg ligger Høgset kai i utkanten av bygda. Det eneste aktive kulturelle samlingspunkt for bygda er Storlandet Grendahus, eiet og drevet av Storlandet Grendalag, tidligere U.L Framskritt. Grendahuset ligger midt i bygda, mellom Høgset og kommunegrensen til Eide.
Maihaugen kurs og konferansesenter eies og drives av menigheten Troens Fellesskap. Det var tidligere et leirsted for en kristen organisasjon og ligger ved Stokke, midt på Storlandet. Under 2. verdenskrig ble Maihaugen nyttet som sykehus (lasarett).
Europeisk våpenpass

Europeisk våpenpass er et lokalt utstedt våpenkort som følger et felles EU-format med formål at europeiske borgere enklere skal kunne reise med skytevåpen i Europa. Avhengig av lokale lover og formålet med reisen kan det likevel i noen tilfeller være nødvendig med ekstra dokumentasjon. Overføringen av våpenet kan enten være midlertidig (f.eks. jakt eller konkurranse) eller permanent (f.eks. salg eller flytting). For å søke europeisk våpenpass må søkeren allerede inneha et våpenkort utstedt fra landet der han/hun innehar skytevåpen.
Sumpløpere

Utsende

Middelsstore løpebiller ( gjerne 7 – 10 mm), kroppen nokså bred. Overflaten er matt glinsende, ofte blyfarget eller grønnlig, gropene på dekkvingene er blankere. 
Hodet er stort og bredt med utstående fasettøyne. Overkjevene (mandiblene) er forholdsvis korte og sigdformede. Antennene er nokså korte og trådformede. 
Brystskjoldet (pronotum) er omtrent så bredt som langt, smalere enn hodet og mye smalere enn dekkvingene. Det er mer eller mindre timeglass-formet sett ovenfra, med markerte bakhjørner, kraftig punktert og med markert mikroskulptur. 
Dekkvingene er brede med markerte skuldre, med mange store, runde, iridiserende groper som er tett punkterte i bunnen. 
Beina er slanke, forholdsvis korte til løpebiller å være.

Levevis

Sumpløperne finnes på fuktige steder, vanligvis ved bredden av ferskvann, der de lever av små insekter og deres larver, særlig slike som har blitt skylt opp av vannet. De kan også finnes på fuktige enger og myrer.
Aktiv Skøyteklubb

Aktiv Skøyteklubb (ASK) er en skøyteklubb i Oslo og tilhører Akershus & Oslo Skøytekrets. Klubben ble stiftet i 1924 som Arbeidernes Cycleklub. I 1927 skiftet klubben navn til Arbeidernes skøyteklubb (ASK), et navn de hadde til klubbens årsmøte i 1978 da de skiftet til Ask Skøyteklubb. 18. juni 2001 fikk klubben sitt nåværende navn.
Klubben var en del av Arbeidernes Idrettsforbund på 1920-tallet. Den hadde tilholdssted på Jordal, men byttet hjemmebanen til Valle Hovin stadion da den ble åpnet. Der ligger også klubbhuset. På 1950-tallet hadde klubben også egen gruppe innen kunstløp, men klubben er i dag igjen kun en klubb for hurtigløp på skøyter. Klubbdrakten er grønn og svart.
Kjente medlemmer av ASK er Petter Andersen, Sigrid Sundby Dybedal, Kai Arne Engelstad, Per Willy Guttormsen, Knut Johannesen, Arne Johansen, Geir Karlstad, Bjørn Nyland, Frode Rønning og Erik Vea.
EM på skøyter 1905, menn

EM på skøyter 1905, herrer ble avholdt på Nybroviken i Stockholm den 4. til 5. februar. Tittelforsvarer var nordmannen Rudolf Gundersen, som i 1904 vant EM på Eisstadion i Davos. Johan Vikander, Finland ble europamester.
Decheng

Decheng (kinesisk: 德城区, pinyin: Déchéng Qū) er et bydistrikt i byprefekturet Dezhou i provinsen Shandong i Folkerepublikken Kina. Det har et areal på 539 km² og teller 570 000 innbyggere (2003).
Verdenscupen i alpint menn 2015/16 - Super-G / St. Moritz

Torsdag 17 mars 2017, gikk verdenscupfinalen i Super-G for menn i St. Moritz
Thanatus striatus

Utseende

Thanatus striatus er en langbeint edderkopper. Kroppen er ganske flattrykket og er todelt i en bakkropp (abdomen) og en forkropp (prosoma eller cephalothorax). De åtte øynene er ganske små.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppenes genitalier, hos hunner epigynet og hos hanner pedipalpenes siste ledd.

Levevis

Thanatus striatus er en aktiv jeger og bygger ikke fangstnett, men jakter ute i det fri. Den lever ofte i trær og kan være godt kamuflert når den sitter stille på barken. Den noe flattrykte kroppen gjør at den kan skjule seg under løs bark og lignende. Hunnen spinner en eggsekk av edderkoppsilke, hvor hun legger eggene og selv vokter over dem til de klekkes.
Bjørn Boysen spiller Arild Sandvold

Bjørn Boysen spiller Arild Sandvold er en CD hvor organist Bjørn Boysen spiller komposisjoner av Arild Sandvold på Frobeniusorgelet i Århus domkirke. Innspillingen skjedde 25.–28. mars 2006. Plata er gitt ut av Euridice. Spilletid er 71:30 minutter.
Søvnapné

Grunnleggende

Ifølge Lindback er disse de klart hyppigst forekommende søvnsykdommer; ca 1,5 % av menn i alderen 40–60 år er behandlingstrengende, noe færre kvinner og yngre.
I Norge beregnes at over 100 000 personer lider av dette, og syndromet kan forårsake alvorlige konsekvenser som hjerte- og karsykdommer eller diabetes. Kunnskapen om syndromet er mangelfull, noe som kan medføre at pasienter ikke får stilt riktig diagnose. Hjerte- og karsykdommer som rammer personer med søvnapné er en av de vanligste dødsårsakene i Norge.
Disse episodene, som kalles apner («uten pust») varer hver for seg lenge nok til at en eller flere innpustinger mistes og forekommer gjentatte ganger gjennom hele søvnforløpet. Standarddefinisjon er minimum 10 sekunders intervaller mellom hver innpusting med enten nevrologisk utslag (3-sekunder eller større shift i EEG-frekvens, målt på C3, C4, O1, eller O2), eller surstoff reduksjon i blodet på 3–4 % eller mer, eller begge deler. Søvnapné er diagnostisert ved polysomnografi, en søvntest over natten som resulterer i et polysomnogram.
Klinisk signifikante nivå for søvnapné er definert som 5 hendelser eller mer av den ene eller den andre typen per time av søvntid (fra polysomnogrammet). Det er to distinkte former for søvnapné: Sentral og obstruktiv. Pusting er avbrutt ved manglende anstrengelse i sentral søvnapné, på grunn av mangelfull stimulans til pustemekanismene. I obstruktiv søvnapné er pusting avbrutt ved fysisk blokkering av luftstrømmen uten anstrengelse på grunn av trange forhold i ganebuer, drøvel (uvula), mandler (tonsiller) og svelg. I blandet søvnapné er det en overgang mellom sentral til obstruktiv under selve hendelsene.
Uansett type er individer med søvnapné sjelden klar over at de har vanskeligheter med å puste, selv ved oppvåkning. Søvnapné er betegnet som et problem av andre som observerer individet under episodene eller blir mistenksomme på grunn av effektene på kroppen (sequelae). Symptomer kan være tilstede i årevis og til og med tiår uten identifikasjon, mens en person med sykdommen blir vant med betydelig søvnighet og tretthet på dagtid.

Behandling

Tradisjonelt sett har personer med alvorlig grad av søvnapné blitt behandlet med snorkeoperasjon eller tilbudt CPAP-maskin (Continuous Positive Airway Pressure = kontinuerlig positivt luftveistrykk). Denne maskinen «blåser» luft med et lite overtrykk inn i nesa på brukeren, noe som fører til færre pustestopp pr. time. Ved St Olavs Hospital i Trondheim (tilsluttet NTNU) undersøkes det nå om søvnapné kan være en medvirkende årsak til flere typer hodepine. I øyeblikket (2019) pågår det en større studie av bruk av CPAP mot kronisk klasehodepine.
De senere år har snorkeskinnen blitt introdusert som et nytt hjelpemiddel mot søvnapné. Skinnen gjør at underkjeven kommer noe lengre frem, som gjør at man åpner opp noe i ganen. Det gjør også at man puster med nesen, som er mer gunstig for å hindre snorking/søvnapné. Snorkeskinnen kan være god behandling for pasienter med lett og moderat søvnapné, spesielt når tungen er hovedårsaken til pustestansene.
Justus fra Tiberias

Justus av Tiberias var en jødisk forfatter og historiker som levde og virket på den andre halvparten av 100-tallet e.Kr.

Liv og virke

Svært lite er kjent om hans liv, unntatt hva som er blitt fortalt om hans politiske og litterære fiende Flavius Josefus, en annen samtidig jødisk historiker. Justus ble født i Tiberias, en by som den dag i dag ligger i Israel i fjellskråningene ved vestbredden av Genesaretsjøen. Den gangen var det en meget hellenistisk by i Galilea. Justus var sønn av en Pistus, og var åpenbart en velutdannet mann i gresk dannelse og kultur. I sin hjemby ble Justus en av de ledende borgerne. Politisk var han nært tilknyttet Herodes Agrippa II, den syvende og siste kongen i Judea av slekten til Herodes den store. 
I løpet av den første jødisk-romerske krig (66-73) havnet han i konflikt med Josefus, en ledende jødisk leder i Galilea. Ikke lenge etter at Josefus var blitt guvernør sto han bak en form for politisk-religiøst opprør, blant annet et forsøk på å rive palasset til Herodes etter sigende for at det var dekorert med dyrefigurer. Fra Josefus' egne skrifter synes det som om det var ham selv som var ansvarlig for at opprøret kom i gang, ikke Justus som uansett ble anklaget. Da romerne hadde gjenerobret Galilea søkte Justus tilflukt sammen med Agrippa. Vespasian, som ledet de romerske troppene, krevde at Justus ble henrettet, men Agrippa fikk ham reddet, og kun fengslet. Senere fikk Agrippa fikk ham utnevnt som sin sekretær, men sparket ham deretter som upålitelig.
Justus skrev et historieverk om krigen hvor han beskyldte Josefus for vanskelighetene i Galilea. Han framstilte sin tidligere herre Agrippa i et lite fordelaktig lys, men utga ikke sin bok før etter at Agrippa var vel død. Han skrev også en krønike over det jødiske folket fra Moses til Agrippa II. Dessverre har begge hans verker blitt bevart i kun fragmenter.
Flavius Josefus, Justus' rival, kritiserte dennes redegjørelse av krigen og forsvarte sin egen atferd i sin selvbiografi. Det er fra dennes polemiske avsnitt som det meste som er kjent om Justus liv er blitt avledet.
Fylkesvei 3424

Fylkesvei 3424 går mellom Bråten og Langlim i Seljord kommune. Veien er 11,1 km lang.
Frem til 2019 hadde veien betegnelsen Fylkesvei 504.
Paracylindromorphus

Utseende

Ganske små (gjerne 2 - 5 millimeter), avlange, nærmest sylindriske, blanke, mørke praktbiller. Hodet er avrundet, så bredt som pronotum, som er firkantet, noe bredere enn langt. Dekkvingene er smale, en tanke innbuktet bak roten. Oversiden er nokså tett og kraftig punktert.

Levevis

Artene utvikler seg inne i gresstrå på tørre, varme enger.

Utbredelse

Slekten er utbredt i Sør- og Mellom-Europa, Afrika og Asia.
AES Alamitos kraftverk

AES Alamitos kraftverk er et kombinert oljekraftverk og gasskraftverk i delstaten California i USA. Det har en installert produksjonskapasitet på 1882 MW, fordelt på fire turbiner. Dette er delstatens største fossile kraftverk målt etter installert produksjonseffekt. Anlegget ble påbegynt omkring 1950 og stod ferdig i 1966. Brenselkilden er naturgass og olje.
Formenn for NATOs militærkomité

Formannen for NATOs militærkomité leder NATOs militærkomité, det sentrale militære koordineringsorganet i NATO. Han leder møtene i militærkomitéen og representerer komitéen i ulike internasjonale sammenhenger. I formannens fravær ledes komitéen av viseformannen. Formannen for NATOs militærkomité er alltid en militærperson, med generals eller admirals grad.
Xiangcheng (Xiangfan)

Xiangcheng (kinesisk: 襄城区; pinyin: Xiāngchéng Qū) er et bydistrikt i provinsen Hubei i byprefekturet Xiangfan. Det har et areal på 645 km² og teller 491 500 innbyggere (2004).
Comodoro Arturo Merino Benítez internasjonale lufthavn

Tidlige år

Behovet til det voksende byområde, Santiago og behovet for en moderne flyplass for jetalderen, som trygt kunne huse både innenriks og interkontinentale 
flights gjorde det nødvendig å flytte den chilenske hovedstads hovedflyplass fra Los Cerrillos Airport (ICAO: SCTI; IATA: ULC) i de tett bebygde hovedstadsområder i Santiago til de mer landlige byområder i nordvest.
Byggingen av terminalbyget, den østlige runway (17L/35R), kontrolltårn, det østlige oppstillingsområdet, samt fasiliteter for flyfrakt begynte i 1961. Den 2. februar 1967 ble plassen tatt i bruk som Aeropuerto Internacional de Pudahuel. Navnet på grunn av sin beliggenhet nær Pudahuel. Den 19. mars 1980 ble plassen omdøpt til Comodoro Arturo Merino Benítez International Airport til ære for grunnleggeren av Chiles flyvåpen, Chilean Air Force og det chilenske selskap LATAM Chile.

Second runway

Byggingen av rullebane 17R/35L begynte i 2004 og den ble åpnet for trafikk i september 2005. Likevel, innen måneder ble det oppdaget feil, og banen måtte repareres. Feilene ble rettet i januar 2006. Uheldigvis, studier av problemet viste at de opprinnelige reparasjoner var utilstrekkelig og ytterligere arbeider var nødvendig. Tilslutt 17R/35L åpnet igjen for trafikk i 2007.

Shopping

Flyplassen har fire tax-free butikker. De administreres av den spanske duty-free operatør Aldeasa. En av de fem ligger like inenfor politikontrollen ved avgang, mens en annen foran bagasjehenting. Suvernier, smykker chilensk håndarbeide, vin, musikk blant annet er tilgjengelig i mer enn 70 butikker.

Restauranter

Flyplassen har 21 restauranter, coffee shops og barer beliggende i publikumsområdene og i venteområdene.
Giacomo Rho

Giacomo Rho (født 1593 i Milano i Italia, død 27. april 1638 i Beijing i Kina) var en misjonær tilhørende jesuittordenen som virket som astronom ved det keiserlige hoff i Beijing.
Han var sønn av en adelig og lærd jurist, og ble jesuitt i en alder av 20 år. Hans beste fag var matematikken. Etter at han var blitt presteviet i Roma av kardinal Roberto Bellarmino seilte han og 44 andre jesuitter til Det fjerne østens misjoner. Etter et kort opphold i Goa kom han til Macao. Der fikk han sin avsluttende forberedelse på sitt virke i Kina ved jesuittenes universitetskollegium São Paulo.
Han var i Macao da nederlandske tropper forsøkte å innta denne portugisiske kolonien i 1622. Han instruerte da befolkningen om bruken av artilleri, og bidro således til at nederlenderne ble slått tilbake.
Denne innsaten førte til at han og andre jesuitter ble etterspurt av Wanli-keiseren i Beijing, som hadde problemer med inntrengere langs landets nordgrense. I 1631 ble han bedt av den nye keiser, Chongzhen-keiseren, bad ham om å bidra sammen med pater Johann Adam Schall von Bell til forbedringen av den kinesiske kalender. Da han få år etter døde, var mange kinesiske embedsmenn tilstede under begravelsen på jesuittenes gravsted Zhalan i Beijing. Chongzhenkalenderen ble ikke ferdig før seks år etter hans død.
Han etterlot seg en rekke verker om astronomiske og teologiske spørsmål.
Navigatør

En navigatør er personen ombord på et skip eller fly som er ansvarlig for navigasjonen. Navigatørens hovedoppgave er å følge med på skips og flys posisjoner til enhver tid. Andre ansvarsområder inkluderer å planlegge turen, gi råd til kapteinen eller flykommandøren om estimert tid til destinasjon når man er i rute, og å unngå farlige situasjoner.
Fuglevennen

Fuglevennen er et rekrutteringstidsskrift fra Norsk Ornitologisk Forening. Bladet kommer ut to ganger per år og inneholder for det meste stoff og bilder om Norges vanligste fuglearter, fuglefòring og fuglekasser. Det inneholder også artikler om andre ting i naturen.
Abonnenter blir også medlem i Norsk Ornitologisk Forening.
Slieve League

Slieve League klippene (irsk: Sliabh Liag oversatt grå berg) i grevskapet Donegal i Irland hører til de høyeste klippene i Europa. De er om lag 600 meter høye og omtales i turistbrosjyrer ofte som de høyeste havklippene i Europa. Dette er imidlertid ikke korrekt, siden både klippene på Achill Island (også i Irland) og klippeformasjoner i Skandinavia er høyere.
Klippene ligger på vestkysten av Donegal, ut mot Atlanterhavet mellom landsbyene Carrick og Malin Beg. De regnes som en av viktigste severdighetene i denne regionen